projecte-aina/catalan_government_crawling huggingface dataset:
L'illa del Ter vista des de Pedret.
Avui han començat els treballs de millora mediambiental de l'illa del Ter, dins del terme municipal de Girona.
Els treballs, desenvolupats per l'Agència Catalana de l'Aigua (ACA) en coordinació amb l'Ajuntament de Girona i el Consorci del Ter, tindran una durada de 3 a 4 setmanes.
L'Illa de Ter està situada a la confluència del riu Onyar amb el Ter a la ciutat de Girona i està declarada refugi de fauna salvatge per el Departament de Medi Ambient de la Generalitat de Catalunya des de l'any 2003.
La seva situació estratègica té una gran importància per garantir la continuïtat com a corredor biològic del riu Ter al seu pas per la zona urbana de Girona i el seu aïllament ha propiciat que hagi esdevingut una important zona de refugi i nidificació d'una gran diversitat de fauna pròpia de les zones humides i riberenques.
Arran de la riuada durant el temporal Gloria, a l'interior de l'illa han quedat dipositats una gran quantitat d'arbres tombats que poden suposar un obstacle per al flux de l'aigua, amb el risc de generar taps a les infraestructures situades aigües avall del riu i suposar un fre al desguàs de l'Onyar en cas de nova crescuda.
A més, hi han arribat molts residus plàstics i d'altres que s'han acumulat en diferents punts de la mateixa illa.
En el marc de les actuacions d'emergència d'adequació de les lleres de la demarcació territorial de Girona a causa del temporal Gloria, es retiraran de l'Illa de Ter aquells troncs tombats que poden ser arrossegats en futures riuades així com tota la quantitat possible de residus plàstics i d'altres, tal i com s'està fent a la resta d'actuacions d'emergència de neteja de les lleres a causa del temporal Gloria.
Els treballs s'iniciaran un cop ja ha finalitzat el període de nidificació de la majoria d'espècies d'ocells presents a l'illa i comptaran amb la supervisió d'una direcció ambiental per a garantir que s'executen d'acord amb les directrius establertes.
Els treballs es duran a terme amb un tractor forestal i un autocarregador que accediran a l'Illa des de Sant Ponç, emprant els camins existents d'actuacions anteriors.
També és previst deixar les soques dels arbres tombats en punts on no puguin ser arrossegades de nou per tal de que serveixin de refugi de fauna d'espècies no només saproxíliques (descomponedors de fusta), sinó també d'altres com petits mamífers, amfibis i rèptils.
Treballs de retirada de canyes (arxiu).
L'Agència Catalana de l'Aigua ha convocat una nova línia d'ajuts, amb una dotació d'1,4 MEUR repartida entre els anys 2020 i 2021, destinada a finançar actuacions de manteniment i conservació de lleres en trams fluvials urbans, dins de l'àmbit de les conques internes.
Aquestes subvencions, en les quals l'Agència finançarà el 100% del cost total dels treballs, s'adrecen als ens locals per dur a terme actuacions consistents en la retirada d'acumulacions de vegetació i arbres morts que entorpeixin la circulació de l'aigua i minimitzar el risc d'inundacions.
Els treballs s'han de dur a terme entre l'1 de gener de 2020 i el 31 d'octubre de 2022.
El termini de presentació de sol·licituds comença l'1 de setembre i tindrà una durada de dos mesos.
Ajuts de 900.000 euros a l'Ebre i el Xúquer
En la mateixa línia, durant la setmana passada, el consell d'administració de l'ACA va aprovar les bases d'una línia d'ajuts de 900.000 euros per actuacions per garantir la lliure circulació de l'aigua a conques de l'Ebre i el Xúquer, dins de zona urbana.
Les obres s'executaran en un termini de 7 mesos.
L'Agència Catalana de l'Aigua (ACA) inicia aquesta setmana les obres d'una nova depuradora que donarà servei als municipis de Torrefarrera i Torre-Serona (Segrià) i que suposa un motor d'inversió i reactivació econòmica a la comarcalde Segrià, ja que comporta una inversió de més de 4,6 milions d'euros i un termini d'execució de 7 mesos.
Les obres preveuen l'execució d'un únic col·lector per gravetat que recollirà les aigües residuals que actualment s'aboquen a Torrefarrera i Torre-Serona respectivament, fins la seva conducció a la planta depuradora que donarà servei a ambdós municipis.
La instal·lació està dissenyada per a tractar el cabals d'una poblaciò equivalent de més de 6.600 habitants.
La tecnologia prevista per a depurar les aigües residuals serà la de llit bacterià, que es basa en un procés aerobi en el qual l'aigua es bombeja a un filtre percolador i cola per gravetat a través d'un material de reblert que constitueix el suport de cultiu sobre el qual es desenvolupa la biomassa y creixen els microorganismes, formant una biopelícula d'espessor variable.
Per a la decantació de l'aigua residual així com per la deshidratació natural dels fangs que s'originin s'ha previst la construcció de 8 filtres decantadors-llits de rizoma.
L'aigua tractada serà restituïda un cop sanjeada en les millors condicions al medi; concretament al Reguer Gran.
Les principals dades de disseny són:
La secretària de Medi Ambient i l'alcalde, durant l'acte de cessió.
La secretària de Medi Ambient i Sostenibilitat, Marta Subirà, i l'alcalde de Teià, Andreu Bosch, han materialitzat avui la cessió a l'Ajuntament les instal·lacions de l'antiga planta de compostatge del municipi, propietat de l'Agència Catalana de l'Aigua (ACA), per a usos municipals.
L'acord, assolit amb la coordinació de l'ACA i que tindrà una vigència de 30 anys, farà possible que el consistori utilitzi l'equipament per a usos que li són propis i altres usos mediambientals de competència municipal.
En la cessió presentada avui l'Ajuntament procedirà a fer un pla de inversions i manteniment de l'immoble per garantir els usos previstos i la plena conservació de les instal·lacions.
La situació geogràfica de la planta, pròxima al municipi i propera a altres instal·lacions de titularitat municipal, de caràcter mediambiental, conjuntament amb les característiques del conjunt de la planta, van provocar l'interès de l'Ajuntament de Teià per tal de sol·licitar-ne la concessió i convertir-la en un centre logístic de biomassa.
La planta de compostatge de Teià va ser construïda a finals de la dècada dels 90 per la Junta de Sanejament, amb l'objectiu de tractar els fangs generats a la depuradora amb finalitats agrícoles i d'aplicació en el sòl.
La crisi ecònomica agreujada a partir de 2010 va provocar un encariment dels costos de funcionament, juntament amb la devallada de la matèria primera per produir fangs.
Tot això va provocar la decisió de tancar la planta dins les accions de l'Agència per reduir el seu endeutament i recuperar la viabilitat econòmica.
Les autoritats durant la visita a una de les zones dels treballs.
El director de l'Agència Catalana de l'Aigua (ACA), Lluís Ridao, i l'alcalde de Gironella, David Font, han visitat avui les actuacions dutes a terme per l'ACA en diversos trams del riu Llobregat al seu pas pel municipi berguedà, arran dels efectes causats pel temporal Gloria.
En total, l'Agència ha dut a terme quatre actuacions, amb una inversió global superior als 43.600 euros i en el marc de la declaració d'emergència, i que han consistit en l'adequació dels talussos (actuació finalitzada recenment), la retirada de grans acumulacions de vegetació (principalment troncs i canya), arbres morts i caiguts, així com la retirada d'acumulacions de material en zona de fluxe preferent, entre d'altres.
A més de les actuacions consistents en la retirada de vegetació i adequar la llera del riu, també en el marc de l'emergència s'han destinat prop de 4.800 euros en reparar els danys provocats per la crescuda del riu en el sistema de sanejament del municipi.
Properament i quan les condicions del riu ho permetin, un conveni entre l'ACA i l'Ajuntament, farà possible l'adequació de la llera del riu Llobregat entre el Pont Vell i la resclosa, amb l'objectiu que els treballs estiguin finalitzats abans de les pluges de la tardor i es minimitzi el risc d'inundacions.
Es preveuen invertir més de 75.000 euros en els treballs.
A més d'aquestes actuacions d'emergència, el director l'Agència Catalana de l'Aigua ha explicat a l'alcalde les recents convocatòries per a garantir la lliure circulació de l'aigua i reduir el risc d'inundacions dins de zona urbana.
Per una banda, aquesta setmana s'ha convocat una línia d'ajuts amb una dotació d'1,4 MEUR per dur a terme actuacions de manteniment i conservació de lleres dins de zona urbana (finançades íntegrament per l'ACA) i, per l'altra, hi ha una altra línia d'ajuts anunciada recentment i que està destinada a reduir el risc d'inundacions i habilitar mesures de defensa davant de possibles avingudes.
Aquesta subvenció compta amb un pressupost de 4 MEUR i està destinada a l'àmbit de les conques internes i està destinada als ens locals per dur terme mesures dins de zona urbana.
En l'àmbit del sanejament, durant el 2020 s'estan destinant més de 40.000 euros en matèria de resposicions i millores en el sistema de sanejament de Gironella, concretament en el sistema de desinfecció de l'aigua industrial i en la pavimentació i arranjament del camí de l'estació de bombament del Pont.
Vista aèria d'un dipòsit a Prades, objecte d'una subvenció anterior.
L'Agència Catalana de l'Aigua (ACA) ha resolt la convocatòria de la línia d'ajuts adreçada als ens locals per a la realització d'actuacions de millora del subministrament d'aigua.
Es destinaran, per part de l'ACA, 20 milions d'euros per actuacions destinades a incrementar la disponibilitat d'aigua en municipis que tenen mancances en el subministrament, tant per captacions vulnerables com per problemes de qualitat.
En total s'han rebut 324 peticions, 213 de les quals han complert amb els requisits de la convocatòria.
En aquest sentit, s'ha resolt atorgar un total de 165 de les propostes presentades, després que els municipis hagin decidit la seva acceptació.
Les restants es podran tornar a presentar en futures línies d'ajuts que vagin en aquesta línia.
Pots consultar la resolució de la línia d'ajuts en aquest enllaç.
Entre els projectes benficiats per l'atorgament d'ajuts cal destacar la millora del subministrament a diversos municipis de la Conca de Barberà, que tenen problemes de qualitat d'aigua per les característiques del subsòl (altes concentracions naturals relacionades amb els sulfats, l'arsènic o el fluor) i que, mitjançant aquests ajuts (3,1 M EUR), podran rebre aigua provinent del Consorci d'Aigües de Tarraragona (CAT).
També s'ha atorgat un ajut al Consell Comarcal de l'Urgell, per valor de 338.000 euros, per a la construcció de la potabilitzadora de la Vall del Corb.
Un altre dels ajuts atorgats, per valor d'1 M EUR, és la connexió del municipi de Port de la Selva (Alt Empordà) amb la xarxa de l'embassament de Darnius Boadella, incrementant així la garantia d'aigua en un municipi amb una alta estacionalitat.
Aquesta línia d'ajuts de 20 milions d'euros se suma als 45 MEUR atorgats entre 2016 i 2018 mitjançant quatre línies d'ajuts per a millorar el subministrament d'aigua a diversos municipis catalans.
Distribució per àmbits territorials
Del total de les 165 actuacions acceptades, a les comarques gironines es potenciaran 30 actuacions, amb una inversió prevista de 4,47 MEUR; a Tarragona i Terres de l'Ebre estan previstes 24 actuacions amb ajuts per valor de 6 MEUR; a les terres de Lleida es subvencionaran 68 actuacions amb una inversió superior als 4 MEUR.
Finalment, a les comarques de Barcelona es subvencionaran 43 actuacions amb un import conjunt de 5,35 MEUR.
Amb aquesta nota de premsa s'adjunta un arxiu en format Excel on es pot consultar el llistat de les actuacions adjudicades després que els ens locals hagin acreditat l'acceptació de la subvenció proposada.
Els ens locals comptaran amb aquest ajut que és fonalmental per promoure les actuacions.
Les obres es desenvolupen a mesura que disposen del projecte constructiu i del finançament de la part que els hi correspon dels treballs.
Zona on es duran a terme els treballs.
L'Agència Catalana de l'Aigua (ACA) ha començat els treballs per desdoblar el col·lector d'aigües residuals del sistema de sanejament d'Igualada, a la comarca de l'Anoia, que dona servei a quatre municipis de la comarca (Igualada, Vilanova del Camí, Òdena i Santa Margarida de Montbui).
S'invertiran més de 917.000 euros en els treballs, que tindran una durada de 5 mesos i consistiran en una conducció de prop de 300 metres de longitud, que anirà paral·lela a l'actual.
Aquest desdoblament, que es durà a terme dins el terme municipal de Vilanova del Camí, duplicarà la capacitat hidràulica actual del tram i així millorarà globalment el sistema de col·lectors en alta.
També es construiran tres noves arquetes, una de les quals s'encarregarà de repartir l'aigua entre els dos col·lectors.
Els treballs garantiran en tot moment el servei de sanejament de les aigües residuals generades en els municipis d'Igualada, Vilanova del Camí, Òdena i Santa Margarida de Montbui.
Efectes del temporal Glòria a la riera de Malgrat.
El consell d'administració de l'Agència Catalana de l'Aigua ha aprovat avui atorgar quatre ajuts directes a diversos municipis de la conca del riu Tordera, per un import total de 122.000 euros.
Aquestes subvencions serviran per finançar la reparació dels danys provocats pel temporal Glòria en cursos fluvials que transcorren pels municipis maresmencs de Palafolls, Malgrat de Mar i Tordera, i a Sant Feliu de Buixalleu (la Selva).
Treballs de retirada de canya americana (arxiu).
L'Agència Catalana de l'Aigua (ACA) ha publicat les bases d'una nova línia d'ajuts per dur a terme actuacions de prevenció i reparació de danys en trams urbans a les conques catalanes de l'Ebre i el Xúquer.
Aquesta subvenció preveu destinar 900.000 euros en actuacions en domini públic hidràulic dins de zona urbana, que comportin la retirada de grans densitats de vegetació que obstaculitzin el pas de l'aigua, eradicació d'espècies vegetals invasores que redueixen la capacitat de desguàs, la retirada d'arbres morts i caiguts i la retirada i redistribució de sediments.
En aquesta línia d'ajuts, que es convocarà properament, l'Agència pot assumir el 100% del cost dels treballs, amb un màxim de 60.000 euros per actuació i de 80.000 euros per municipi.
Mapa amb la ubicació de la depuradora i el traçat del col·lector.
L'Agència Catalana de l'Aigua (ACA) ha posat a licitació el contracte per millorar el sanejament de les aigües residuals del municipi de Maçanet de Cabrenys, a la comarca de l'Alt Empordà.
Amb un pressupost superior als 4,8 MEUR i una durada de 3 anys, el contracte preveu la construcció d'una depuradora al nucli de la Casanova, que sanejarà totes les aigües residuals generades en el municipi, a més de preveure l'explotació del sistema de sanejament durant un període d'un any.
Es poden presentar ofertes fins el 28 de setembre.
Es preveu construir una depuradora de tipus biològic amb aeració prolongada i eliminació de nutrients, que tindrà una capacitat de tractament de 300 m 3 /dia i aportarà les aigües degudament tractades a la riera de Fraussa, millorant mediambientalment la qualitat de la conca del riu Muga.
El projecte també contempla la construcció d'un col·lector amb una extensió propera als 850 metres, que recollirà les aigües residuals generades en el municipi i transportar-les cap a la depuradora per al seu tractament.
Detall d'una depuradora (arxiu).
L'Agència Catalana de l'Aigua (ACA) ha adjudicat el contracte per a redactar el projecte constructiu de la depuradora de Tivissa, a la comarca de la Ribera d'Ebre.
Amb un pressupost superior als 114.200 euros, es disposarà d'un termini de 7 mesos –un cop se signi el contracte- per a definir quina és la millor solució per garantir el sanejament d'aquest municipi.
En aquest sentit, el projecte haurà de preveure diverses alternatives pel que fa a la ubicació de la depuradora, les estacions de bombament i els col·lectors en alta, amb l'objectiu de garantir les necessitats de sanejament actuals i futures.
En la redacció del projecte s'implantarà la metodologia de Modelatge d'informació de la construcció (Building Information Modelling, BIM).
Actualment, Tivissa té una població superior als 1.600 habitants, segons dades de l'Idescat, i no disposa d'estació depuradora.
Autoritats durant la visita a la zona dels treballs a la llera del riu Congost.
L'Agència Catalana de l'Aigua (ACA) ha finalitzat els treballs per adequar un tram de la llera del riu Congost, al seu pas pel municipi de la Garriga, al Vallès Oriental.
Arran del temporal Gloria, a finals de gener de 2020, la pujada del nivell de l'aigua del riu, juntament amb la velocitat assolida, va provocar la desestabilització un dels trams laterals dels marges de l'endegament del riu en zona urbana (concretament, en el tram comprès entre el carrer de l'Adoberia a la cantonada amb el carrer Ovidi Montllor).
L'actuació, que ha suposat una inversió propera als 30.000 euros per via d'emergència, ha finalitzat després d'un mes de treballs.
El director de l'ACA, Lluís Ridao, l'alcaldessa de la Garriga, Dolors Castellà, i la regidora de Medi Ambient, Neus Marrodan, han comprovat sobre el terreny el tram del riu després de l'actuació.
Per estabilitzar el marge afectat, s'ha desenvolupat una solució d'estabilització amb una tècnica de bioenginyeria basada en un mur del tipus Krainer, que és una estructura semiflexible feta amb diferents pisos de fusta d'avet del tipus Douglas ( Pseudotsuga menziesii ) entrellaçats.
S'ha revegetat l'estructura amb estaques i plantes arbustives d'espècies autòctones ( Cornus sanguinea, Salix eleagnos, Salix cinerea, Vitex agnus-castus, entre d'altres) entre els diferent pisos per a facilitar el correcte i ràpid recobriment per a facilitar l'estabilització.
Per tal d'impedir que la terra es dispersi en cas de pluges intenses mentre creixen els arbustos, en els frontals s'han col·locat rolls estructurats de fibra de coco d'alta densitat i gabions flexibles a la base del pisos baixos.
En altres punts de la llera, aigua amunt del nucli urbà, s'han fet altres actuacions consistents en la retirada d'arbres caiguts i que incrementaven el risc d'inundació.
També s'ha retirat un cotxe que estava a la llera del riu Congost.
Rampa de peixos a la resclosa de la Pilastra, impulsada pel Consorci del Ter.
L'Agència Catalana de l'Aigua (ACA) ha obert la convocatòria per a la concessió de subvencions per actuacions de recuperació de riberes fluvials i millora de l'estat ecològic en zones humides amb acords de custòdia fluvial.
Es disposa d'un termini de dos mesos per presentar sol·licituds.
Està previst destinar 1,15 MEUR amb càrrec als pressupostos de l'ACA dels anys 2020 i 2021.
D'aquest import màxim previst, es destinarà fins a 1 milió d'euros a finançar actuacions de recuperació de riberes amb acords de custòdia fluvial, i fins a 150.000 euros que serviran per a finançar actuacions de millora de l'estat ecològic en zones humides en espais amb acords de custòdia.
En aquesta convocatòria s'ha augmentat el percentatge de l'import elegible de l'actuació que és subvencionable (passant del 80 al 100%) respecte a l'ajut del 2018 i del percentatge de la despesa total de l'actuació en concepte de despeses per a la planificació i execució d'accions de divulgació i difusió dels valors naturals i/o de les actuacions realitzades en la millora del medi fluvial o en zones humides que pot èsser subvencionable.
En l'anterior convocatòria de 2018 es van atorgar ajuts per valor de mig milió d'euros.
Tram del riu Fluvià després de l'actuació.
L'Agència Catalana de l'Aigua (ACA) ha finalitzat els treballs de retirada de grans acumulacions de material vegetal al riu Fluvià, dins l'àmbit del Parc Natural dels Aiguamolls de l'Empordà.
Aquest material es va acumular formant taps pel pas de l'aigua a causa del temporal "Glòria", el passat mes de gener.
Les directrius d'actuació s'han consensuat amb la direcció del Parc, que ha estat d'acord amb els treballs previstos, ja que al mes d'agost ha finalitzat l'època de nidificació de la majoria d'ocells.
Tot i això, s'han realitzat algunes prospeccions per determinar que no quedin segones o fins i tot terceres postes de cap parella d'aus.
També s'ha aprofitat l'actuació per retirar els residus urbans que el riu va arrossegar després del temporal.
Els treballs han tingut una durada d'un mes i mig i han estat supervisats per una direcció ambiental per comprovar que l'impacte ambiental ha estat mínim.
Les actuacions s'han dut a terme amb una màquina giratòria, una processadora de troncs i un tractor amb cabrestant per poder-los estirar, a més d'algun operari amb motoserra que permeti realitzar un treball més precís, i d'altres operaris que recullin la brossa.
En la part final dels treballs s'ha emprat un autocarregador forestal que ha permès endur-se aquest material vegetal fora de la llera.
S'ha utilitzat una sola via d'accés al riu sense haver de creuar pel curs fluvial, i una sola ruta per accedir als troncs i a la resta de material.
Les tasques han consistit només en retirar el material vegetal arrencat i tombat i que s'ha acumulat formant gran piles.
S'han deixat uns quants troncs puntuals tombats dins l'aigua i dins la llera perquè serveixin de refugi i de font d'alimentació per la fauna, tant terrestre com aquàtica.
Aquests troncs, a més de constituir una aportació d'humus al sòl, gràcies als insectes, bacteris i fongs que els descomponen, permet l'alimentació de petits mamífers, amfibis, rèptils, ocells i peixos.
També s'han deixat les soques d'aquests arbres en punts on no puguin ser arrossegades de nou.
Detall d'una depuradora (arxiu).
L'Agència Catalana de l'Aigua (ACA) ha signat l'adjudicació del contracte per a redactar el projecte constructiu de la depuradora de la Pobla de Massaluca, a la comarca de la Terra Alta.
Amb un pressupost superior als 104.100 euros, es disposa d'un termini de sis mesos i mig per a establir quina és la millor solució per garantir el sanejament d'aquest municipi.
El projecte, per tant, definirà la ubicació de la depuradora i de les instal·lacions necessàries de la xarxa de col·lectors en alta, amb l'objectiu de garantir les necessitats de sanejament actuals i futures.
En la redacció del projecte s'implantarà la metodologia de Modelatge d'informació de la construcció (Building Information Modelling, BIM).
Actualment, la Pobla de Massaluca té una població de 318 habitants, segons dades de l'Idescat, i no disposa d'estació depuradora.
Entrada al braç secundari del riu Ter a l'illa de les Gambires.
L'Agència Catalana de l'Aigua (ACA) ha posat a informació pública el projecte consistent per a la restauració hidromorfològica d'un tram de 4 quilòmetres de la llera del riu Ter, al seu pas pels municipis de Torelló i les Masies de Voltregà.
Es disposarà d'un termini de 30 dies (fins el proper 29 d'octubre) per a consultar el projecte, tant de manera presencial –seus de l'ACA a Barcelona i Girona i als ajuntaments de Torelló i les Masies de Voltregà-, com per via telemàtica a través d'aquest enllaç.
Les actuacions consistiran en actuacions de restauració de la hidromorfologiad'un tram del riu Ter, concretament a les zones conegudes com les illes de les Gambires i el Sorral, d'acord amb els objectius plantejats en el projecte Life Alnus, del qual l'ACA hi participa com a soci.
Les actuacions relatives a l'illa de les Gambires, on el Ter es divideix de manera natural en dos braços, consistiran en l'aportació de graves al canal principal del riu per compensar el dèficit existent i afavorir la sobreelevació de la làmina d'aigua, perquè així l'aigua circuli també pel canal secundari, de forma que millori la connexió hidrològica de la illa de les Gambires i es pugui recuperar l'hàbitat d'interès prioritari de vernedes, actualment en regressió.
D'altra banda, les mesures previstes a l'illa del Sorral aniran encaminades a la demolició de la passera i descompactar el seu camí d'accés, aportar i redistribuir graves i recuperar riberes.
En l'actual període de planificació (2016-2021) està previst destinar 8,7 MEUR en mesures per actuacions de recuperació de la morfologia fluvial i les riberes a les conques internes de Catalunya.